kardosdrur/scandi-wiki huggingface dataset:
Støttemur

En støttemur er et murværk som holder jord, grus eller andet materiale tilbage ved at støtte en skråning. En støttemur kan opbygges som en åben mur, hvor der er huller mellem stenene til beplantning eller som en lukket mur, hvor støttemurstenene sættes helt tæt sammen.

En støttemur kan opbygges af mange forskellige materialer som marksten eller udhuggede natursten. Støttemure kan også opbygges af betonsten, som er støbt til formålet.

Støttemuren skal afstive jord ved niveauforskelle så skråningen ikke vil falde sammen. Ved at bygge støttemuren skråt ind mod niveauforskellen vil kombinationen af støttemurens egen vægt og hældningen kunne holde jorden fra at skride ud.

Ved store niveauforskelle kan det være nødvendigt at støbe spyd fast inde i skråningen, som er med til at holde støttemuren på plads.

Murens hældning afhænger af trykket på jorden, højden af muren samt om muren bygges som en åben eller lukket støttemur. En åben støttemur med en hældning på 25 grader som ikke skal holde andet end jordens vægt kan bygges i 2 meters højde, mens en tilsvarende hældning på en åben støttemur som skal kunne klare det pres som almindelige personbiler kan levere (op til 3500 kg) kun må bygges 1,2 meter.

Den lukkede støttemur er meget stærkere end den åbne støttemur, og en lukket støttemur med en hældning på 25 grader, som ikke skal holde andet end jordens vægt, kan bygges op til 3 meter høj.

Referencer 

Byggeri
Mure
Jaspur Vang

Jaspur Vang (født 24. marts 1960 i Tvøroyri) er en færøsk, sysselmand og politiker (SB).

Han har studentereksamen fra Føroya Studentaskúli og HF-skeið fra 1980 og politiuddannelse fra 1986. Efter at have været politibetjent i København 1983–1993 og Tórshavn 1993–1995, har Vang været politibetjent i Suðuroy med kontorsted i Tvøroyri siden 1995. Fra 2010 er han sysselmand i Suðuroy. Vang har været styremedlem og næstformand i det færøske politis fagforening.

Vang var medlem af kommunestyret i Tvøroyri kommune for en fællesliste 2005–2012. Han var vararepræsentant til Lagtinget 2008–2011, og mødte fast for erhvervsminister Johan Dahl 2008–2010. Vang var formand for Lagtingets kontroludvalg. I juli 2010 opsagde han foreløbig sit sæde i Lagtinget, fordi han var blevet distriktschef (økisleiðari) for politiet i Suðuroy og sysselmand, efter at Sommer Joensen var blevet pensioneret.

Referencer 

Lagtingsmedlemmer fra Færøerne
Politikere fra Sambandsflokkurin
Personer fra Tvøroyri
Kristina Háfoss

Kristina Háfoss (født Danielsen, 26. juni 1975) er en færøsk økonom, jurist og politiker (Tjóðveldi). Fra 1. februar 2021 bliver hun direktør for Nordisk Råd, som den første færing og den første fra det danske kongerige.

Baggrund og erhvervskarriere 
Háfoss voksede op i Argir ved Tórshavn. Hun er cand.jur. og cand.polit. fra Københavns Universitet fra henholdsvis 2002 og 2003. Háfoss var ansat i det danske Udenrigsministerium 1998–1999, i Finansministeriet 1999–2000 og ved Lagmandskontoret på Færøerne somrene 1999 og 2000. Endvidere var hun økonomisk rådgiver under udarbejdelsen af handlingsplanen for Útoyggjar (udkants-Færøerne, de små øer som kun har bådforbindelse til det centrale Færøerne) 2000–2001, økonom i Landsbanki Føroya 2004–2005 samt prosjektleder og investeringsrådgiver i Føroya Banki i 2006. Siden 2007 har hun været afdelingsleder i Tryggingarfelagið Føroyar.

Blandt hennes udvalgs- og bestyrelsesposter kan nævnes formand i studenterforeningen Meginfelag Føroyskra Studenta (MFS) 1999–2000, formand i økonom- og juristforeningen Búskapar- og Løgfrøðingafelag Føroya (BLF) 2005–2006, medlem af Landsbanki Føroyas tilsynsråd fra 2008, bestyrelsesmedlem i P/F Smyril Line fra 2011 samt bestyrelsesmedlem i to af Tryggingarfelagið Føroyars datterselskaber fra 2011. 
Hun er barnebarn af Louis Zachariasen, som var lagtingsmedlem i 1940'erne.

Politisk arbejde 
Háfoss var næstformand i vælgerforeningen Suðurstreymoyar Tjóðveldisfelag 2001–2002, indvalgt til Lagtinget fra Suðurstreymoy 2002–2004 og medlem af Tjóðveldisflokkurins arbejdsudvalg 2004–2005. I februar 2008 blev hun kulturminister i Jóannes Eidesgaards anden regering, men trak seg af personlige årsager i august samme år. Fra 2011 blev hun igen indvalgt til Lagtinget. Hun var finansminister i Aksel V. Johannesens regering fra 2015 til 2019.

Lagtingsudvalg 
2002–2004 medlem af Finansudvalget
2011– næstformand for Finansudvalget

Referencer 

Lagtingsmedlemmer fra Færøerne
Kulturministre fra Færøerne
Finansministre fra Færøerne
Politikere fra Tjóðveldi
Personer fra Thorshavn
Jurister fra Danmark
Økonomer fra Danmark
Embedsmænd fra Danmark
Personer i Kraks Blå Bog
Roy Langer

Roy Langer, Ph.d. fra Copenhagen Business School, professor i kommunikation ved Roskilde Universitet og i en periode ved Aarhus Universitet, Handelshøjskolen, med speciale i organisations- og markedsføringskommunikation.

Hans forskning og undervisning er kendetegnet af en konfronterende og udfordrende stil, der oftest også er intervenerende med afsæt i en kritisk-etisk og normativ tilgang. Roy Langer  har  for eksempel haft afgørende betydning for den danske markedsføringslov, når det gælder skjult reklame og produktplaceringer i medier.

Referencer 

Ansatte ved Roskilde Universitet
Centerring (Nykøbing Falster)

Centerring  O er en indre ringvej, der går rundt om Nykøbing Falster Centrum.
Vejen består af Engboulevarden – Vestensborg Alle – Rosenvænget - Sundbystræde - Tømmergade - Havnepladsen - Fejøgade - Markedsgade - Voldgade - Tværgade - Nørregade - Brovejen og ender til sidst i Engboulevarden igen.

Centerring skal lede gennemkørende trafik uden om byens centrum og fungere som en alternativ rute for dem, der har ærinder inde i den indre by. Vejen er også en gevinst for de handlende, så der ikke kommer så meget gennemkørende trafik ind gennem midtbyen. 

Bygninger, konstruktioner og anlæg i Nykøbing Falster
Centerringe og Cityringe i Danmark
Regeringen Jógvan Sundstein I

Jógvan Sundsteins første regering var Færøernes regering fra den 18. januar 1989 til den 22. juni 1989. Regeringen bestod af Fólkaflokkurin (FF), Tjóðveldisflokkurin (TF), Sjálvstýrisflokkurin (SF) og Kristiligi Fólkaflokkurin (KrF), under ledelse af lagmand Jógvan Sundstein (FF).

Eksterne links 
 Færøernes lagmænd og regeringer efter 1948 

Sundstein, Jogvan 1
Politik i 1989
Regeringen Atli Dam V

Atli Dams femte regering var Færøernes regering fra den 5. april 1988 til den 18. januar 1989. Den var en centrum-venstrekoalition mellem Javnaðarflokkurin (JF), Tjóðveldisflokkurin (TF), Sjálvstýrisflokkurin (SF) og Framsóknarflokkurin (FrF), ledet af Atli Dam (JF).

Eksterne links 
Lagmænd og regeringer siden 1948 

Dam, Atli 5
Politik i 1988
Politik i 1989
Bruttoværditilvækst

Bruttoværditilvæksten (forkortet BVT) er den værditilvækst, der finder sted i et erhverv eller eventuelt på nationalt plan i en periode (typisk et år), målt i basispriser. Begrebet er en af de vigtige størrelser i nationalregnskabet. Det er dermed parallelt til bruttonationalproduktet, der måler det samme, men i markedspriser, og bruttofaktorindkomsten, der er et tredje udtryk for værditilvæksten, men målt i faktorpriser.

Forskellige prisbegreber i nationalregnskabet 

Forskellen på de tre priser og dermed de tre begreber går på, hvilke indirekte skatter (netto, dvs. fraregnet subsidier) der indgår. "Indirekte skatter, netto" kan opdeles i "produktskatter, netto" og "andre produktionsskatter, netto". I markedspriser indgår alle indirekte skatter, netto. I basispriserne indgår andre produktionsskatter, netto, men ikke produktskatterne, netto, mens alle indirekte skatter, netto er fratrukket faktorpriserne. Det gælder altså, at

Bruttofaktorindkomst + andre produktionsskatter, netto = Bruttoværditilvækst

og 

Bruttoværditilvækst + produktskatter, netto = Bruttonationalprodukt

Anvendelser af bruttoværditilvækst 

Værdiskabelsen i enkelte erhverv opgøres normalt som bruttoværditilvækst frem for eksempelvis bruttonationalprodukt. Det skyldes, at de enkelte erhverv er beskattet vidt forskelligt. Opgjorde man f.eks. værdien af tobaksproduktionen, der er højt beskattet, i markedspriser, ville man overdrive den samfundsmæssige betydning af dette erhverv, fordi man så ville medregne de høje tobaksafgifter. Bruttoværditilvæksten i basispriser undgår dette og giver dermed et mere retvisende indtryk af, hvor mange penge der indtjenes i erhvervet.

Bruttoværditilvæksten i Danmark 

I Danmark var bruttoværditilvæksten i 2017 1.863 mia. kr. Til sammenligning var bruttonationalproduktet 2.143 mia. kr. Forskellen (280 mia. kr.) udgør summen af de samlede produktskatter, netto i det pågældende år. Bruttofaktorindkomsten var 1.843 mia. kr. Forskellen til BVT på 20 mia. kr. udgjordes af andre produktionsskatter, netto.

Kilder 

Nationalregnskab
Cityring (Haderslev)

Cityring O er en indre ringvej, der går rundt om Haderslev Centrum.
Vejen består af Omkørselvejen – Bredgade – Laurids Skaus Gade – Gammelting – Teaterstien – Jomfrustien – Toldbodgade – Skibbrogade - Ved Ridehuset - Sejlstensgyde - Ny Erlevvej og ender til sidst i Omkørselvejen igen.

Cityring skal lede gennemkørende trafik uden om centrum og fungere som en alternativ rute for dem, der har ærinder inde i den indre by. Vejen er også en
gevinst for de handlende, så der ikke kommer så meget gennemkørende trafik ind gennem midtbyen. 

Bygninger, konstruktioner og anlæg i Haderslev
Centerringe og Cityringe i Danmark
Transport i Haderslev
Stenhugning

Stenhugning er kunsten at hugge og forme sten til bygninger, strukturer, skulpturer, artefakter, katedraler og byer i mange forskellige kulturer. Menneskeheden har formet sten siden man har kunnet fremstille værktøj. Berømte strukturer i sten fremstillet af stenhuggere inkluderer bl.a. Taj Mahal, Cusco, statuerne på Påskeøen, Pyramiderne i Det gamle Egypten, Angkor Wat, Borobudur, , Tiwanaku, Tenochtitlán, Persepolis, Parthenon, Stonehenge og Domkirken i Chartres.

En person, der hugger i sten, kaldes en stenhugger.

Håndværk
Hugning
Hurtigskak

Hurtigskak er en type skak, hvor der skal spilles hurtigere end hvad end der bruges i almindelig skak. I hurtigskak skal hver spiller have mindst 15 minutter og under 60 minutter til at gennemføre partiet. Man kan også spille med at hver spillers resterende tid forøges med et antal sekunder for hvert udført træk (tilllægstid). I så fald skal den faste tid plus 60 gange tillægstiden pr. træk være mindst 15 minutter og være under 60 minutter. Hvis der er mindre end 15 minutter pr. spiller, kaldes det i stedet lynskak og der gælder andre særregler for dette.

For at holde styr på tidsforbruget bruger spillerne et skakur. Moderne elektroniske skakure har indstillinger som gør at hurtigskak kan spilles med tillægstid, f.eks. 15 minutter for partiet med 12 sekunders tillæg for hvert træk spillerne udfører.

Betænkningstiden i hurtigskak gør at spillerne har begrænset tid til at vurdere hvert enkelt træk. Der er alligevel så meget tid at kvaliteten på partierne ofte er ganske høje, og det er normalt de spillere som er bedst med normal betænkningstid som også gør det bedst i hurtigskak. Tidligere verdensmester i skak, Viswanathan Anand fra Indien, er i 2000'erne blevet regnet som verdens bedste hurtigskakspiller.

Hvis en spiller har opbrugt tiden, taber han partiet, med undtagelse af hvis der ikke findes nogen sekvens af lovlige træk (uanset hvor dårlige de måtte være) som fører til at man bliver sat mat, for eksempel hvis modstanderen kun har kongen tilbage på brættet. Da er resultatet remis.

I hurtigskakturneringer er reglen for ulovlige træk. at de kun skal rettes, hvis den anden spiller kræver dette, i modsætning til i normale partier med lang betænkningstid, hvor skakdommeren skal gribe ind, hvis ulovlige træk udføres. Følgerne af et ulovlig træk er at modstanderen bliver tilkendt 2 minutters tillæg til betænkningstiden. Hvis en spiller udfører tre ulovlige træk i et og samme parti, kan modstanderen kræve sejr.

Verdensmesterskaber 
Der afholdes verdensmesterskaber i hurtigskak.

Referencer

Eksterne henvisninger 
 Verdensskakforbundet FIDEs skakregler (dansk) Reglerne for hurtigskak og lynskak er i tillæg A og B
 Verdensskakforbundet FIDEs skakregler (engelsk)
 Verdensskakforbundet FIDEs regler for hurtigskak og lynskak (engelsk), se del B og C

Skak
Unverricht-Lundborg-syndrom

Unverricht-Lundborg-syndrom (eller blot "Unverricht-Lundborg") er en meget ualmindelig arvelig sygdom, som først blev beskrevet af Unverricht 1895 i Estland, og som også kaldes baltisk epilepsi. 

Sygdommen beskrives som "en form af progressiv myoklonisk epilepsi med demensudvikling", og er recessivt nedarvet. 

Sygdommen blev først beskrevet i Estland, men den forekommer også i Finland og den var tidligere udbredt i Listerlandet i grænseområdet mellem Skåne og Blekinge. Racebiologen Herman Lundborg påviste i begyndelsen af 1900-tallet at udbredelsen hang sammen med forekomsten af fætter-kusine-ægteskaber i Listerlandet. Man troede derfor længe at sygdommen skyldtes indavl, men dette er ikke tilfældet; fætter-kusine-ægteskab påvirker ikke mutationsfrekvensen eller fremkomsten af sygdomsanlæg, men flere recessive anlæg (som denne sygdom) kan komme til udtryk. Lundborgs studie førte til en voldsom nedgang i fætter-kusine-ægteskaber, så derfor er der ikke kommet nye tilfælde af Listersjukan, som syndromet også kaldtes.

Kilde 
 Läkartidningen.se Unverricht–Lundborgs sjukdom

Eksterne links 
 Sydöstran - Hans forskning dödar myten om Listersjukan 

Sygdomme
Genetik
Tolsgaard & Pretzmann

Tolsgaard & Pretzmann er en dansk duo bestående af Rune Tolsgaard og Esben Pretzmann, der også kendes fra satireprogrammet Drengene fra Angora, som de lavede sammen med Simon Kvamm. Deres tekster er humoristiske og indeholder ofte seksuelle referencer.

I 2012 optrådte de med deres to sange "Jävla Danska Böger" og "Hold nu din forpulede kæft" til Zulu Comedy Galla. Samme år var de også værter for prisshowet GAFFA-Prisen, der blev afholdt på Bremen Teater og blev transmitteret på TV 2 Zulu.<ref>GAFFA-Prisen: Forude venter et voldsomt show . 'GAFFA. Hentet 16/9-2014</ref> Showet blev meget omtalt, da det indeholdt utallige tekniske uheld og forsinkelser, så værterne måtte improvisere i en halv time i det direkte show, og det blev fra flere medier rapporteret som en "skandale"Åbent slagsmål mellem TV2-folk på Facebook. BT. Hentet 16/9-2014 og "kaos". Efterfølgende udtalte Tolgaard og Pretzmann, at de er pensionerede som værter.

I efteråret 2012 turnerede de med showet Tolsgaard & Pretzmann Live in Concert 2012, som modtog 4/6 stjerner i musikmagasinet GAFFA.

Duoens debutalbum Vores Lille Hemmelighed udkom d. 6. maj 2013, men modtog kun 2/6 stjerner i GAFFA.

 Diskografi 
 2013 Vores Lille Hemmelighed''

Referencer 

Musikgrupper fra Danmark
Duoer
Satire
Musikgrupper fra 2012
Vores Lille Hemmelighed

Vores Lille Hemmelighed er debutalbummet for den danske komikerduo Tolsgaard & Pretzmann. Albummet udkom d. 7. maj 2013 og sangen stammer fra deres turné i efteråret 2012 kaldet Tolsgaard & Pretzmann Live in Concert 2012.

Det modtog 2/6 stjerner i musikmagasinet GAFFA, der bl.a. skrev at albummet havde gode melodier, men ikke var morsomt.

Spor 
 "Vores Lille Hemmelighed"
 "Jannik"
 "Fantasiknepper"
 "Jävla Danska Böger"
 "Lille Ske"
 "Hestens Selvmord"
 "Alletiders"
 "Hold Nu Din F*******e Kæft"
 "Alkoholfriweekend"
 "Finger"
 "Berlin"
 "Æde, H**e og Drikke"
 "Wanna See Your Pussy" (iTunes bonustrack)

Referencer 

Album fra 2013
Album fra Danmark
Alexander Jakobsen

Alexander Amir Zatuna Jakobsen (født 18. marts 1994 i Rødovre, Danmark) er en dansk-egyptisk fodboldspiller.

Karriere

PSV 
Efter at have spillet for både FCK, Lyngby BK, samt en prøvetræning hos storklubben Liverpool FC som 13-årig, skiftede stortalentet i 2011 til hollandske PSV. Han kom ind på klubbens akademi, hvor han i 2011-2012 sæsonen spillede for A1, 2012-2013 spillede for PSV A1, og i 2013-2014 blev rykket op på reservetruppen som seniorspiller, som var holdet Jong PSV.

I PSV spillede han bl.a. sammen med danske Mathias "Zanka" Jørgensen.

Dinamo Zagreb 
Eftersom Jakobsen stod uden kontrakt, skiftede han til Dinamo Zagreb.

Falkenbergs FF 
23. juni 2016 afsluttedes hans kontrakt med Falkenbergs FF efter en episode, hvor Alexander Jacobsen formentlig slog en holdkammerat med en ispose.

FK Bodø/Glimt 
Jakobsen skrev under med FK Bodø/Glimt den 17. august 2016, hvortil han skiftede på en fri transfer.

Viborg FF 
Den 31. januar 2017 på transfervinduets sidste dag blev det offentliggjort, at Alexander Jakobsen skiftede til Viborg FF, hvor han skrev under på kontrakt gældende frem til sommeren 2019.

IFK Norrköping 
Den 21. juli 2017 blev han solgt til IFK Norrköping. Viborg FF havde en aftale med Alexander om at han kunne blive solgt, såfremt klubben rykkede ned. Han fik sin debut for IFK Norrköping den 30. juni 2019. Efter kun fire måneder i klubben blev han kåret som årets spiller af klubbens spiller - den såkaldte Folkets Lirare 2017.

I 2019-sæsonen havde han frem til august 2019 opnået at få spilletid i syv kampe, alle som indskifter, og den 10. august 2019 blev han udlejet til Kalmar FF for resten af 2019-sæsonen. Han fik sin debut den 12. august, da han blev skiftet ind som erstatning for Nils Fröling i det 63. minut i en 1-1-kamp mod Örebro SK.

Sarpsborg 08 
Den 17. februar 2020 skrev Alexander Jakobsen under på en aftale med norske Sarpsborg 08, der spiller i Eliteserien.

Aftalen ophørte d. 5. oktober 2020.

Zamalek 
Den 3. december 2020 underskrev Alexander Jakobsen en 4 årig aftale med den egyptiske storklub Zamalek, men blot fire dage senere meddelte klubben, at kontrakten ikke blev til noget alligevel.

Civilt liv 
Alexander Jakobsen er født og opvokset i Rødovre. Hans far stammer fra Egypten, og hans mor fra Danmark.

Jakobsen blev for alvor berømt, da han som 13-årig i 2007 var med i en reklame-video for Danske Bank. I reklamen jonglerede han, og den lille dansker, som mindede en del om den brasilianske fodboldspiller Ronaldinho, fik herefter kælenavnet "Den danske Ronaldinho" og "Mini Ronaldinho".

Titler og hæder

Individuelt 
Folkets Lirare (årets spiller kåret af klubbens fans), IFK Norrköping: 2017

Henvisninger

Noter

Referencer

Eksterne henvisninger 
 Alexander Jakobsen på danskfodbold.com
 

Fodboldspillere fra Danmark
Fodboldspillere fra Lyngby Boldklub
Fodboldspillere fra FC København
Fodboldspillere fra PSV Eindhoven
Fodboldspillere fra Falkenbergs FF
Fodboldspillere fra FK Bodø/Glimt
Fodboldspillere fra Viborg FF
Fodboldspillere fra IFK Norrköping
Fodboldspillere fra Kalmar FF
Cityring (Vordingborg)

Cityring O er en indre ringvej, der går halvvejs rundt om Vordingborg Centrum.
Vejen består af Marienbergvej – Næstvedvej – Boulevarden – Chr. Richardsvej – Solbakkevej og Nyrådsvej hvor den ender.

Cityring skal lede gennemkørende trafik uden om centrum og fungere som en alternativ rute for dem, der har ærinder inde i den indre by. 

Vejen er også en gevinst for de handlende, så der ikke kommer så meget gennemkørende trafik ind gennem midtbyen. 

Transport i Vordingborg
Centerringe og Cityringe i Danmark
Bygninger, konstruktioner og anlæg i Vordingborg
Landkreis Northeim

Landkreis Northeim er en Landkreis i den sydlige del af den tyske delstat Niedersachsen med administrationen beliggende i byen 
Northeim.

Geografi 

Landkreisen ligger i bjergområdet  Weserbergland. Floden Weser løber ved sydvestgrænsen af området, og en anden flod Leine, løber gennem området fra syd mod nord. Den løber sammen med Rhume som løber gennem byen Northeim og floden Ilme  som løber gennem byen Einbeck.

Landkreisen grænser til (med uret fra nordvest) Landkreisene Holzminden, Hildesheim, Goslar, Osterode am Harz og Göttingen (alle i Niedersachsen) samt til  Landkreis Kassel (in Hessen) og til Kreis Höxter (i Nordrhein-Westfalen).

Byer og kommuner 
 
Landkreisen havde   indbyggere pr.    

Kommuner

Kommunefrit område
 Solling (177,49 km², ubeboet)

Eksterne kilder/henvisninger 

 Officielt websted 

Landkreis i Niedersachsen
Cityring (Grenaa)

Cityring O er en indre ringvej, der går rundt om Grenaa Centrum.
Vejen består af Kannikegade – Rosengade – Bredgade – Markedsgade – Bavnehøjvej – Vesterport – Vestervej – Vestergade - Posthaven - Ågade - Sønderport - Søndergade og ender til sidst i Kannikegade igen.

Cityring skal lede gennemkørende trafik uden om centrum og fungere som en alternativ rute for dem, der har ærinder inde i den indre by. Vejen er også en
genvist for de handlende, så der ikke kommer så meget gennemkørende trafik ind gennem midtbyen. 

Transport i Grenaa
Centerringe og Cityringe i Danmark
World Maritime University

World Maritime University, eller forkortet WMU, er et universitet i Malmø, som 1983 blev oprettet af søfarts-organisationen International Maritime Organization, der hører under FN og nyder derfor diplomatisk immunitet.
Universitet har også afdelinger i Shanghai og Dalian i Kina.

Uddannelserne angår især de internationale søfartskonventioner, der regulerer skibsfart og havenes udnyttelse.
De studerende opnår en overbygningsuddannelse, der kan afsluttes med graden Master of Science in Maritime Affairs.

Universitetet har ca. 200 studerende, heraf halvdelen svenskere.
Siden 1983 har snart 4.000 studerende afsluttet uddannelse.

Universitet flytter 2015 til det gamle havnekontor på Bagers Plats i Malmø, kaldet Tornhuset, som er under ombygning under ledelse af arkitekt Kim Utzon. Flytningen vil give universitetet rådighed over dobbelt så meget plads som hidtil på Citadellsvägen.

Specialer 
I Malmø kan der i et studieforløb på 18 måneder (3 semestre) tages en mastergrad i søfart (Maritime Affairs), som efter grundforløbet i 1. semester specialiserer sig indenfor en af følgende 6 områder:
 Søfartssikkerhed og miljøforvaltning (Maritime Safety & Environmental Administration)
 Søfartslove og -procedurer (Maritime Law & Policy)
 Havmiljø og -administration (Marine Environmental & Ocean Management)
 Havneadministration (Port Management)
 Shipping (Shipping Management)
 Søfartsuddannelse og træning. (Maritime Education & Training)
Der udbydes også PhD-forskeruddanelse og postdoc.

Rektorer/præsidenter 
 Sölve Arvedson 1982-1985
 Sheldon H. Kinney 1985
 Erik Nordström 1985-1989
 D.M. Waters 1990-1996
 Karl Laubstein 1996-2008
 Björn Kjerfve 2009-2014
 Neil Bellefontaine 2014-

Eksterne links 
 World Maritime University - Store Danske Encyklopædi
 World Maritime University  - masterstudies.dk
 Dimission på World Maritime University - Maritime Danmark
 Nyt masterkursus i maritime governance - Maritime Danmark

 Why is there a World Maritime University?  - bimco.org
 World Maritime University (WMU) and International Maritime Law Institute (IMLI)  - imo.org
 World Maritime University Graduate Masters Programs - findamasters.com
 World Maritime University  - mastersportal.eu
 World Maritime University - lloydsmaritimeacademy.com
 WMU fellowships - MSc and PhD studies in Maritime Affairs  - internationalscholarships.com
 World Maritime University (WMU), Malmö  - Swedish South Asian Studies Network

Etableret i 1983
Bygninger, konstruktioner og anlæg i Malmø
Universiteter i Sverige